Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 224/11/4401	Komárno, 23.3.2012
EEČ : 2-30-32-2012

U Z N E S E N I E

Trestná vec:	obvinený XXXXX  
Prečin:	podpora a propagácia skupín smerujúcich k potlačeniu zákl. práv a slobôd podľa § 422 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov.

Rozhodol: 	prokurátor Okresnej prokuratúry Komárno
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v čase okolo 15.10 hod. dňa 4. apríla 2011 v meste Komárno na ulici Petőfiho verejne prejavil sympatiu k hnutiam, ktoré násilím, hrozbou bezprostredného násilia alebo hrozbou inej ťažkej ujmy smerujú k potláčaniu  základných práv a slobôd a to nosením čierneho trička s krátkymi rukávmi, na ktorom je na prednej a aj na zadnej strane vyobrazený keltský kríž o rozmeroch približne 30 x 30 centimetrov, okolo ktorého je v hornom aj dolnom polkruhu nápis „ WHITE POWER".

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ Komárno vzniesol dňa 6. decembra  2011 pod ČVS: ORP - 653/KN-KN-2011  obvinenie mladistvému XXXXX, narodenému XXXXX za prečin  podpory  a propagácie  skupín smerujúcich k potlačeniu základných  práv a slobôd podľa ustanovenia §-u 422 odsek 1  Trestného zákona na tom skutkovom základe, že v čase okolo 15.10 hod. dňa 4. apríla 2011 v meste Komárno na ulici Petőfiho verejne prejavil sympatiu k hnutiam, ktoré násilím, hrozbou bezprostredného násilia alebo hrozbou inej ťažkej ujmy smerujú k potláčaniu  základných práv a slobôd a to nosením čierneho trička s krátkymi rukávmi, na ktorom je na prednej a aj na zadnej strane vyobrazený keltský kríž o rozmeroch  približne 30 x 30 centimetrov, okolo ktorého je v hornom aj dolnom polkruhu nápis „ WHITE POWER".
V rámci dokazovania bol vypočutý mladistvý obvinený, ktorý vyhlásil, že skutok spáchal, svoje konanie oľutoval a súhlasil s podmienečným zastavením trestného stíhania. Náhrada spôsobenej škody neprichádza do úvahy, pretože bol porušený verejný záujem a k spôsobeniu škody nedošlo. Spáchanie prečinu je preukázané aj znaleckým posudkom číslo 18/2011 XXXXX ako aj potvrdením o zaistení vecí. 
Z týchto dôkazov jednoznačne vyplynulo, že k spáchaniu hore uvedeného prečinu  zo strany mladistvého obvineného skutočne došlo. Sám mladistvý obvinený prehlásil, že skutok spáchal a podrobne opísal jeho priebeh. Ostatné vykonané dôkazy s týmto doznaním korešpondujú. Toto konanie vykazuje všetky zákonné znaky skutkovej podstaty prečinu podpory a propagácie skupín smerujúcich k potlačeniu základných  práv a slobôd podľa ustanovenia §-u 422 odsek 1  Trestného zákona.
 Tohto prečinu sa dopustí ten, kto verejne, najmä používaním zástav, odznakov, rovnošiat alebo hesiel, prejavuje sympatie k skupine alebo hnutiam, ktoré násilím, hrozbou násilia alebo hrozbou inej ťažkej ujmy smerujú k potláčaniu základných práv a slobôd osôb. 
Podľa ustanovenia §-u  216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Za vyššie uvedený prečin možno  uložiť trest odňatia slobody na šesť mesiacov až tri roky. Obvinený mladistvý pri svojom výsluchu  po náležitom poučení prehlásil,  že spáchal skutok, za ktorý je stíhaný a súhlasil s podmienečný zastavením trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. Nárok na náhradu škody z vyššie uvedených dôvodov neprichádza do úvahy.
Tiež bolo zistené, že mladistvý obvinený nebol doposiaľ súdne trestaný a nemá záznam v ústrednej evidencii priestupkov. 
Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu mladistvého obvineného a okolnosti prípadu za dostačujúce.
Ak mladistvý obvinený v priebehu skúšobnej doby povedie riadny život, prokurátor rozhodne, že sa  osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 
Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

JUDr. Marián Konkolovský
prokurátor